**ការសំភាសន៍របស់អ្នកមីងសូត្រ សុខា**

អ្នកដែលសំភាសន៍ឈ្មោះ ញ៉ែម សុភាព អ្នកដែលត្រូវគេសំភាសន៍ឈ្មោះ សូត្រ សុខា

**ការសង្ខេបរបស់អ្នកមីងសូត្រ សុខា**

អ្នកមីងសូត្រសុខា មានអាយុ៥៧ឆ្នាំ ក្នុងឆ្នាំ២០១៨

អ្នកមីងសូត្រសុខា មានទីលំនៅបច្ចុប្បន្ននៅក្នុងភូមិថ្នល់ទក្សិណ ឃុំក្រាំងធ្នង់ ស្រុកបាទី ខេត្ត តាកែវ

អ្នកមីងសូត្រសុខា មានកូនចំនួន៧នាក់

អ្នកមីងសូត្រសុខា បានរៀបអាពាហ៍ពិពាហ៍ក្រោយពេលបែកប៉ុល ពតរួច ហើយពេលនោះមិនទាន់មានភ្លេច ភ្នួងអីត្រឹមត្រូវនោះទេ ពេលរៀបការការរាំលេងគឺគេវ៉ៃធុងសាំង។នៅពេលជំនាន់សង្គ្រាមការហូបចុករបស់អ្នកមីងគឺមានសភាពពិបាក ហើយអ្នកមីងក៏បានឃើញពួកប៉ុល ពតមកចាប់មនុស្សយកទៅវ៉ៃចោលផងដែរ។

ក៖នាងខ្ញុំឈ្មោះញ៉ែមសុភាពហើយអ្នកមីងឈ្មោះអ្វីដែរអ្នកមីង?

ខ៖ខ្ញុំឈ្មោះសូត្រសុខា។

ក៖មានអាយុប៉ុន្មានដែរ?

ខ៖ខ្ញុំអាយុ 57 ។

ក៖57 អញ្ចឹងខែឆ្នាំកំណើតរបស់អ្នកមីង អ្នកុំមីងមានចាំថ្ងៃខែឆ្នាំកំណើតអត់?

ខ៖ចាំតែ ឆ្នាំឆ្លូវ។

ក៖ឆ្នាំឆ្លូវឆ្នាំ 1000ប៉ុន្មានដែរ។

ខ៖ ខ្ញុំអត់ចាំ។

ក៖ចា៎ប៉ុន្តែឥឡូវអាយុ?

ខ៖អាយុ 57។

ក៖ ចា៎អរគុណអ្នកមីង អញ្ចឹងអ្នកមីងមានទីកន្លែងកំណើតរបស់អ្នកមីងនៅខាងណាដែរ?

ខ៖នៅភូមិក្រាំងប្រទាលឃុំដូង។

ក៖ឃុំដូង!!ខ៖ចា៎!!ក៖ស្រុក?

ខ៖បាទីយើងហ្នឹង។

ក៖ស្រុកបាទីខេត្តតាកែវហ្នឹង?

ខ៖ចា៎ខេត្តតាកែវ។

ក៖ចា៎អរគុណអ្នកមីងអញ្ចឹងអ្នកមីងមានបងប្អូនប៉ុន្មាននាក់ដែរខ្ញុំ?

ខ៖បងប្អូន 9 នាក់។

ក៖9នាក់?ខ៖ចា៎!!ក៖គាត់មានឈ្មោះអ្វីដែរ?

ខ៖បងទីមួយឈ្មោះង៉ែត ទី 2ឈ្មោះយ៉ាន់ទី 3 ឈ្មោះរ៉េតទី 4 ឈ្មោះយ៉ុនចា៎តែបងខ្ញុំហ្នឹងស្លាប់ក្នុងជំនាន់ប៉ុលពតហើយ។

ក៖ឈ្មោះយ៉ុនហ្នឹង?ខ៖ចា៎!!ក៖មានឈ្មោះអីគេទៀតដែរអ្នកមីង?

ខ៖ឈ្មោះយ៉ុនឈ្មោះរ៉េតឈ្មោះរ៉ុន ឈ្មោះរីឈ្មោះខ្ញុំ។

ក៖ចា៎ឈ្មោះអ្នកមីងសុខា?

ខ៖ចា៎ប្អូនមួយទៀតឈ្មោះវួចលាង វួចលី។

ក៖ចា៎ហើយពួកគាត់មានអាយុប៉ុន្មានដែរ?បងប្រុសហ្នឹង។

ខ៖ខ្ញុំភ្លេចអាយុអស់ហើយ។

ក៖ប្រហែលប្រហែលប្រហែលឈ្មោះ!!

ខ៖មួយនោះទឹម៥០ ។

ក៖ឈ្មោះអីដែរគាត់ឈ្មោះអីដែរ?៥០គត់ហ្នឹង?

ខ៖ឈ្មោះរី។

ក៖រី ៥០គត់?ខ​៖ចា៎!!ក៖ចុះ?

ខ៖រុនបែបខ្ទង់ 37 38 ហ្នឹងហើយហើយឈ្មោះវួចលាបហ្នឹងបែបខ្ទង់ប្រហែល 35 អីហ្នឹងវួចលីអីហ្នឹងខ្ទង់ប្រហែលជា៣០ជាងព្រោះទឹមក្មេងក្មេងក្មេង។

ក៖ចុះប្អូនពៅមានអាយុប៉ុន្មាន?

ខ៖ប្អូនពៅវាអាយុ៣០ជាងហើយឈ្មោះវួចលី។

ក៖វួចលីហ្នឹង?ខ៖ចា៎!! ក៖ចា៎ពៅគេអាយុ៣០ជាង?

ខ៖ចា៎ឈ្មោះវួចលី។

ក៖ហើយមានឈ្មោះអីផ្សេងទៀតទេហើយអាយុប៉ុន្មាន?

ខ៖អត់អស់ហើយអស់ហើយ 9 នាក់ហ្នឹង។

ក៖ចា៎ 9 នាក់ហ្នឹងចា៎អញ្ចឹងចាំខ្លះអត់ខ្លះ?ខ៖ចា៎!!ក៖អញ្ចឹងពួកគាត់រស់នៅឯណាដែរគាត់កើតនៅណាដែរពួកគាត់?

ខ៖មួយនៅព្រំប្រទល់ឯណោះហ្នឹងបងបង្អស់!!

ក៖ចា៎!!កន្លែងកំណើត?

ខ៖ព្រំប្រទល់ថៃណោះ។

ក៖គាត់កើតនៅថៃ?

ខ៖គាត់កើតនៅក្រាំងប្រទាលប៉ុន្តែសម័យបន្ទាប់អាពតហ្នឹងគាត់នៅណោះ ជម្លៀសទៅនៅទៅព្រំប្រទល់ថៃ។

ក៖នៅជំរំសាយធូអីហ្នឹងហេ៎?ខ៖ចា៎!!ក៖ចុះឥឡូវគាត់នៅឯណាវិញអញ្ចឹង?

ខ៖ឥឡូវគាត់នៅគេហៅភូមិអីគេទេភូមិរវៀង រវៀងព្រំប្រទល់ថៃ។

ក៖ចា៎ហើយគាត់ឈ្មោះអីដែរ?

ខ៖គាត់ឈ្មោះង៉ែត។ក៖ង៉ែត!!ខ៖ឈ្មោះកំណើត។

ក៖ឈ្មោះកំណើត អីគេង៉ែតដែរឈ្មោះត្រកូល?

ខ៖ត្រកូលសូត្រង៉ែតដែរ។

ក៖សូត្រង៉ែត។

ខ៖ដល់ពេលឥឡូវគាត់ផ្លាស់ឈ្មោះវឿន។

ក៖អ៎ហេតុអ្វីផ្លាស់ឈ្មោះ?

ខ៖ដឹងថាម៉េចគាត់គាត់ធ្វើទ័ពធ្វើអីផ្លាស់ឈ្មោះទៅ!!ចុះកាលពេលអាពតគេមិនរកប្រវត្តិយើងល្អអាក្រក់គេមិនតាមដានយកវ៉ៃចោល ចា៎ហើយដល់ពេលបងប្អូនខាងនេះមានដូចខាងនៅភ្នំពេញគេហៅស្អីគេទេកាលហ្នឹងបងប្អូននៅភ្នំពេញគេហៅស្អីគេពេលសង្គមអាពតភ្លេច ដឹងគេហៅស្អីគេ មានជាប់ការគេម៉េចទេ អញ្ចឹងគេស្វែងរកប្រវត្តិរូបល្អ។

ក៖ហ្ហ៎គាត់ធ្វើការហើយគាត់ធ្វើការងារល្អ?

ខ៖ចា៎គាត់ធ្វើទ័ព។

ក៖ធ្វើទព័ពីមុនពីសង្គមចាស់។

ខ៖ពីសង្គមអាពត។

ក៖ពីសង្គមប៉ុលពត។

ខ៖ចា៎ដល់ពេលធ្វើទ័ពអញ្ចឹងដឹងអញ្ចឹងប្រវត្តិអញ្ចឹងគាត់ខ្លាចគេស្គាល់ប្រវត្តិក្រុមគ្រួសារអញ្ចឹងគាត់ផ្លាស់ត្រកូលផ្លាស់ឈ្មោះគាត់។

ក៖ហ្ហ៎ចា៎កុំឱ្យគេដឹង!!

ខ៖ចា៎កុំឱ្យគេតាមដានស្គាល់។

ក៖ខាងណាអ្នកតាមដាន?

ខ៖អាពត។

ក៖ហ្ហ៎អាពតហ្នឹង?ខ៖ចា៎!!!ក៖ចា៎អញ្ចឹងយើងត្រូវនេះកុំអោយគេដឹងប្រវត្តិយើង។

ខ៖ហ្នឹងហើយតែស្គាល់តែស្គាល់ប្រវត្តិយើងគេទៅយកទៅវ៉ៃចោលសង្គមហ្នឹង។

ក៖ចា៎ហើយចុះបងប្អូនឯទៀតគាត់ទៅនៅឯណាវិញអអ្នកមីង?

ខ៖ប្អូនបងខ្ញុំទី 2 ស្លាប់។

ក៖ហ្ហ៎គាត់ស្លាប់ទី 2 ។

ខ៖ចា៎ទី 3 ស្លាប់ទី4 ក៏ស្លាប់ដែរសង្គមប៉ុលពតគាត់ធ្វើទព័ដែរ។

ក៖ស្លាប់ប៉ុលពតទាំងអស់គ្នា៕ខ៖ចា៎!!ក៖ជំនាន់ហ្និង?

ខ៖ជំនាន់ហ្នឹងគាត់ធ្វើកងនារីស្រែអំបិលដល់តែពេលជម្លៀសអញ្ចឹងមកដល់ផ្ទះឈឺចឹងឈឺស្លាប់តាមព្រៃណោះនិងវេទនាណាស់ស្តាប់គេនិយាយទៅអត់បាយអត់ទឹកស្លាប់ចុះអាណាជួយយើងម្នាក់ម្នាក់យកតែប្រាស់អាយូស ត្រឡប់មកស្រុកវិញ។

ក៖ចា៎ហើយចុះបងប្អូនឯទៀត?

ខ៖ទៀតទៅអ្នកនៅរស់ហ្នឹងទី 5 នៅនេះនៅទន្លេបាទីយើងហ្នឹងដែរ។

ក៖នៅទន្លេបាទីជិតអ្នកមីងដែរ គាត់ឈ្មោះអី?

ខ៖ឈ្មោះសារុន។

ក៖សារុន!!ខ៖ចា៎!!ក៖គាត់អាយុ?

ខ៖អាយុ៣០ជាង!!

ក៖៣០ជាង!!ហើយមានបងប្អូនទាំងអស់ហ្នឹងឥឡូវហ្នឹងគាត់នៅភូមិហ្នឹងជាមួយមីងឬក៏នៅឯណាផ្សេង?

ខ៖នៅភូមិហ្នឹងពីរនាក់បីទាំងខ្ញុំអញ្ចឹងបែកគ្នាទៅនៅរានថ្មឯណោះខ្លះ។

ក៖រៀនថ្មហ្នឹងឈ្មោះអី្វខ្លះ?

ខ៖ឈ្មោះវួចលីនិងសារី។

ក៖វួចលីនឹងសារី!!ខ៖ហ្នឹង!!ក៖ចា៎ហើយនៅនេះឈ្មោះអ្នកមីងសុខា!

ខ៖ចា៎ហើយនឹងសារុន។ក៖សារុន!!ខ៖វួចលាងប្រុស។

ក៖វួចលាង ប្រុស!!ចា៎អញ្ចឹងនៅភូមិទន្លេបាទីជាមួយគ្នា?ខ៖ចា៎!!ក៖ចា៎អរគុណអ្នកមីង ចុះអ្នកមីងមានចងចាំពីប្រវត្តិអីជាមួយពួកគាត់ចងចាំថា​ប្រវត្តិអីជាមួយពួកគាត់អញ្ចឹងណាស់!!

ខ៖ប្រវត្តិប្អូនខ្ញុំវេទនាណាស់ទាំងអស់គ្នាព្រោះម៉ែឪក្រអញ្ចឹងសង្គមហ្នឹងយើងខំដើររើសដើររកចិញ្ចឹមបងប្អូនគ្រួសារវាម៉េចនឹងកើតដើរស៊ីឈ្នួលដកសណ្តែកដីគេស៊ីឈ្នួលដកស្ទូងគេអញ្ចឹងទៅដល់បានចាស់ទុំអញ្ចឹងម៉ែឪស្លាប់ចោលអស់ហើយ អត់ទេគាត់ស្លាប់ទាំងអស់។

ក៖ចា៎អញ្ចឹងងាកមកខ្ញុំចង់ដឹងអំពីឪពុកម្តាយរបស់អ្នកមីងគាត់ឈ្មោះអ្វីដែរ?

ខ៖ម្តាយរបស់ខ្ញុំឈ្មោះយ៉ាង។

ក៖យ៉ាង?ខ៖ចា៎!!ក៖ ត្រកូល?

ខ៖ត្រកូលគាត់ឈ្មោះម៉ាង យ៉ាង។

ក៖ម៉ាង យ៉ាង!!!ខ៖ចា៎!ក៖គាត់អាយុប៉ុន្មានដែរ?

ខ៖គាត់អាយុ 73។

ក៖73??

ខ៖ ចា៎ឪពុកខ្ញុំឈ្មោះវ៉ាង ត្រកូលគាត់សូត្រ វ៉ាង។

ក៖សូត្រ!!សូត្រ វ៉ាង?

ខ៖ចា៎!!គាត់អាយុ 72ឆ្នាំស្លាប់។

ក៖72ស្លាប់?ហើយចាំថ្ងៃខែឆ្នាំកំណើតគាត់ទេ?

ខ៖អត់ចាំទេខ្ញុំអត់ស្គាល់។

ក៖ចា៎អត់អីអញ្ចឹងគាត់រស់នៅដូចថាគាត់មានស្រុកកំណើតនៅឯណាឪពុកមម្តាយអ្ន​កមីង?

ខ៖នៅភូមិក្រាំងប្រទាល ឃុំដូង ស្រុកបាទី ខេត្តតាកែវយើងហ្នឹង។

ក៖ចា៎គាត់មកពីស្រុកហ្និងខេត្តហ្នឹងដូចគ្នា?

ខ៖គាត់នៅហ្នឹងតែម្ដង!!

ក៖ហ្ហ៎នៅហ្នឹង!!!ហើយជួបគ្នាក៏ស្រឡាញ់គ្នារៀបការទៅ?ខ៖ចា៎!!ក៖ចា៎!!អញ្ចឹងអ្នកមីងចាំមានអ្វីពីពួកគាត់អត់ ចងចាំអំពីឪពុកម្តាយរបស់អ្នកមីងណាស់?

ខ៖គាត់រកស៊ីចិញ្ចឹមខ្ញុំ កូនហ្នឹង។

ក៖ចា៎ប្រវត្តិដែលថាអ្នកមីងចងចាំដូចថាចងចាំអ្វីដូចជាអនុស្សាវរីយ៍ជាមួយឪពុកម្ដាយអ្នកមីង។

ក៖កំសត់ណាស់ឪពុកម្តាយខ្ញុំតែយករកយើងមានគ្រួសារទៅយើងមិនទាន់បានតបស្នងសងគុណគាត់មិនទាន់បានស្រួលទើបតែបានបន្តិចបន្តួចគាត់ក៏ឈឺស្លាប់ទៅចា៎ចា៎អនុស្សាវរីយ៍គាត់វាកំសត់ណាស់រកស៊ីចិញ្ចឹមកូនចិញ្ចឹមចៅ។

ក៖ហើយអ្នកមីងមានចាំពេលវេលាណាមួយជាមួយគាត់ដែលអ្នកមីងចងចាំមិនដែលភ្លេចជាមួយពួកគាត់ដូចថាចងចាំពេលវេលាណាមួយមីងទៅណាជាមួយគាត់ធ្វើអីជាមួយគាត់អញ្ចឹង?

ខ៖មានដែលបានដើរលេងឯណាក្មួយពីដើម មានដើរលេងឯណា។

ក៖ចា៎ទៅណាជាមួយគាត់ ដូចថាទៅណាម្តងឬមានអនុស្សាវរីយ៍ដែលអ្នកមីងចងចាំជាងគេឬក៏គាត់ធ្លាប់និយាយអីគេជាមួយអ្នកមីងមីងចាំពាក្យគាត់អញ្ចឹងទៅណាស់!!

ខ៖មិនដែលបាននៅផ្ទះជាមួយគ្នាផង សង្គមហ្និងសង្គម!

ក៖អូ៎ពេលអ្នកមីងដឹងក្តីហ្នឹងនៅប៉ុលពតទេ?

ខ៖នៅប៉ុលពតតើ!!មានបានអីនៅជាមួយគាត់បើគាត់នៅសហករណ៍អានោះខ្ញុំនៅឯណេះកងចល័តនៅបំបែកគេបំបែកកូនចៅម៉ែនោះកូនម៉ែមានដែលបានជាមួយគ្នាណា អាពត។

ក៖ចា៎ហើយមីដឹងក្តីនៅជំនាន់ប៉ុលពតហ្នឹង?ខ៖ចា៎!!!ក៖អាយុប៉ុន្មានដែរកាលមីងនៅជំនាន់ប៉ុល ពតហ្នឹង?

ខ៖ខ្ញុំអាយុប្រមាណប្រហែលដប់ឆ្នាំជាង ហ្នឹង។

ក៖10 ឆ្នាំហើយបែកពីឪពុកម្ដាយ?ខ៖ចា៎!!ក៖ចា៎អញ្ចឹងប្រហែលជាគាត់អាយុស្លាប់នៅពេលណានៅពេលដែលគាត់ស្លាប់ណាស់គាត់ស្លាប់នៅពេលបែកហើយឬក៏នៅក្នុងជំនាន់ហ្នឹង?

ខ៖ក្នុងជំនាន់ 99ហេ៎!!

ក៖ជំនាន់99។

ខ៖យើងបែកហើយ។

ក៖បែកហើយបានឪពុកម្ដាយស្លាប់?

ខ៖ចា៎!!

ក៖បែកហើយខ្ទង់ប្រហែលជាប៉ុន្មានឆ្នាំ?

ខ៖បែកហើយបានប្រហែលជាខ្ទង់ពីរឆ្នាំ។

ក៖ពីរឆ្នាំ?

ខ៖ចា៎ពីរឆ្នាំបីឆ្នាំហ្នឹង បានគាត់ស្លាប់។

ក៖គាត់ស្លាប់!!ខ៖ចា៎!!ក៖ចា៎អ្នកមីង អញ្ចឹងអញ្ចឹងអ្នកមីងមានចងចាំអ្វីផ្សេងពីគាត់ទៀតអត់ចងចាំដូចថារូបភាពអីមួយឬឃើញគាត់ស្លៀកពាក់ឬក៏ឃើញអ្វីដែលអ្នកមីងចងចាំអំពីអ្នកម្តាយពេលណាមួយអញ្ចឹងណាស់ឬក៏ញ៉ាំបាយជាមួយគ្នា?

ខ៖អត់ចាំទេក្មួយអើយមិនបានចាំទេភ្លេចអស់ហើយព្រោះវាយូរហើយ យូរដែរមិនមែនថ្មី។

ក៖ចា៎អញ្ចឹងខ្ញុំងាកទៅចង់សួរអ្នកមីងបន្តិចអំពីប្រវត្តិតាំងពីក្មេងណាស់តើអ្នកមីងមានមិត្តភក្តិឬក៏ធ្លាប់លេងអ្វីខ្លះកាលមីងនៅក្មេង?

ខ៖ខ្ញុំពីក្មេងខ្ញុំរៀនលេងតែលោតអន្ទាក់ មិត្តភក្កិលេងតែលោតអន្ទាក់ហ្នឹងអត់មានលេខឲ្យខុសពីហ្នឹងទេ។

ក៖ចា៎លោតអន្ទាក់!!

ខ៖ចា៎បានតែពេលលេងបន្តិចបន្តិចហ្នឹងចូលរៀនហើយ។

ក៖ហើយមានមិត្តភក្តិដែរ?

ខ៖មិត្តភក្កិពីរនាក់។

ក៖មិត្តភក្តិពីរនាក់គាត់ឈ្មោះអីដែរ?

ខ៖ស្លាប់អស់ហើយ។

ក៖ស្លាប់អស់ដែរ!!តែគាត់ឈ្មោះអី?

ខ៖ ឈ្មោះមីន ឈ្មោះមីន 1 ឈ្មោះវួចឡាំង។

ក៖ច៎ាហើយគាត់អាយុប៉ុន្មាន?

ខ៖ស្រករស្រករគ្នាហ្នឹង។

ក៖ស្រករស្រករគ្នា បើរាប់មកដល់ឥឡូវគាត់ខ្ទង់??

ខ៖អាយុ៥០ដូចគ្នាហ្នឹង។

ក៖អាយុ៥០ដូចគ្នាហ្នឹង !!ចឹងគាត់ស្លាប់ហើយស្លាប់អស់ហើយ?

ខ៖ស្លាប់អស់ហើយ។

ក៖ហើយអ្នកមីងមានមិត្តភក្តិផ្សេងទៀតទេ?

ខ៖អត់ទេមានតែប៉ុណ្ណឹង។

ក៖មានតែប៉ុណ្ណឹង!!ចា៎!!ហើយអ្នកមីងបានរៀនថ្នាក់ទីប៉ុន្មានដែរ?

ខ៖ខ្ញុំរៀនថ្នាក់ទី 12។

ក៖ទី 12 ជំនាន់?

ខ៖អាហ្នឹងទី១២ជំនាន់លន់នល់។

ក៖ហ្ហ៎អ្នកមីងនៅជំនាន់លន់នល់?ខ៖ចា៎!!ក៖ហើយអ្នកមីងចងចាំអីអីពីជំនាន់លន់ នល់ហ្នឹងអត់?នឹកឃើញហេតុការណ៍អីឬក៏យ៉ាងម៉េច?

ខ៖អាហ្នឹងជំនាន់រត់រត់ ជំនាន់លន់ នល់ជំនាន់រត់ឆ្លងកាត់គ្រាប់បែកគ្រាប់ផ្លោង។ម៉ែឪខ្ញុំត្បៀតកូនដឹងដៃផងត្បៀតផងកូនវាច្រើនដល់ពេលកប៉ាល់ហោះផ្លោងមកមិនរត់អញ្ចឹងចាប់អាមួយខុយមួយខុយហើយអញ្ចឹងខ្ញុំវាប្អូនបងបងអញ្ជេកបងជួយត្បៀតគ្នាខ្លះអីខ្លះប្អូនកាលហ្នឹងពេលហ្នឹងវេទនាណាស់អូនអើយកំសត់!!តែរណ្ដៅមួយក្រាបចង់ 3 4 ផ្ទះ។

ក៖រណ្តៅបេ?

ខ៖ណ្ដៅជីករណ្តៅត្រង់សេហ្នឹងណាស់តែគ្រាន់ថាត្រង់សេចំហអញ្ចឹងយើងចូលក្រាបហ្នឹងខ្លាចគ្រាប់ផ្លោងខ្លាចគ្រាប់កប៉ាល់ហោះទម្លាក់អីហ្នឹង។

ក៖ហើយចុះពេលរត់ហ្នឹងរត់ទៅណាខ្លះ?

ខ៖រត់ចូលត្រង់សេ។

ក៖ក្នុងភូមិទន្លេបាទីហ្និង?

ខ៖មិនមែនទេឯភូមិក្រាំងប្រទាលឯណោះ។

ក៖អូរក្រាំងប្រទាលហ្នឹងពេលប៉ុលពតហ្នឹងទៅក្រាំងប្រទាលហ្នឹង?

ខ៖ចា៎លន់នល់នៅក្រាំងប្រទាលហ្នឹងទេ!!

ក៖ក្រាំងប្រទាលដែរ?

ខ៖ចា៎ខ្ញុំមកនៅទឹមមកនៅជំនាន់ឆ្នាំជំនាន់ឆ្នាំបែកហើយទេការ។

ក៖ហ្ហ៎ឆ្នាំប៉ុល ពតហើយ ជំនាន់ហ្នឹងហើយបានមកនៅទន្លេបាទីនេះ?ខចា៎!!ក៖អញ្ចឹងវាមុននៅក្រាំង?

ខ៖ក្រាំងប្រទាល។

ក៖ក្រាំងប្រទាលទេទាំងជំនាន់លន់នល់ក៏ដោយទៅនៅក្រាំងប្រទាលហ្នឹង?ខ៖ចា៎!!ក៖ដល់ប៉ុលពតក៏នៅក្រាំងប្រទាលដែរ?

ខ៖នៅក្រាំងប្រទាលទាំងអស់។

ក៖ហ្ហ៎ដូចគ្នាអញ្ចឹងអ្នកមីងពេលហ្នឹងអ្នកមីងរៀនបានថ្នាក់ទី 12?ខ៖ចា៎!!ក៖ ហើយអ្នកមីងរៀនថ្នាក់ទី 12នៅកន្លែងណាដែរ?

ខ៖នៅគេហៅថាវត្តប្រាសាទ ក្រាំងប្រទាលហ្នឹង។

ក៖ហ្ហ៎វត្តប្រាសាទ វត្តប្រាសាទហ្នឹងគេហៅភូមិ?

ខ៖ភូមិក្រាំងប្រទាល។

ក៖ភូមិក្រាំងប្រទាល។

ខ៖ឃុំដូង ស្រុកបាទីយើងខេត្តតាកែវហ្និង។

ក៖ខេត្តតាកែវ ចា៎អញ្ចឹងអ្នកមីងរៀនបានថ្នាក់ទី 12? ហើយអ្នកមីងមានធ្លាប់រៀនភាសាអីផ្សេងទេ?

ខ៖អត់រលីងតែម្តងអត់ដែលបានរៀនអីទេជំនាន់ប៉ុលពតចូលទៅ។

ក៖ចា៎ហើយសាលាហ្នឹងនៅជិតវត្ត?

ខ៖នៅហ្នឹងនៅវត្តហ្និងនៅនឹងភូមិអញ្ចឹងដូចទន្លេបាទីដូចអីយើងចឹងដូចគ្នាអញ្ចឹងណាស់។

ក៖ចា៎!!សាលាហើយនឹងវត្តនៅជាប់ជាមួយគ្នាឬក៏រៀនក្នុងវត្តតែម្តង?

ខ៖ក្នុងវត្តសាលាក្នុងវត្ត។

ក៖ហ្ហ៎ចា៎ហើយអ្នកមីងមានចងចាំអីគេកាលពីរៀនហ្នឹងអត់?

ខ៖វាភ្លេចអស់ហើយ ជំនាន់ហ្នឹងខ្ញុំអត់នឹកឃើញទេខួរក្បាលវាមិនសូវស្រួលដូចឥឡូវផង។

ក៖គ្រូឥវ៉ាន់ឬក៏ការរៀនពេលហ្និងស្ថានភាពការរៀនហ្នឹងយ៉ាងម៉េចដែរ?

ខ៖គ្រូកាលហ្និងស្វាហាប់បង្រៀនណាស់។

ក៖ចា៎អញ្ចឹងអ្នកមីងនៅពេលដែលរៀនចប់ទី 12 ហ្នឹងអ្នកមីងរៀនបានត្រឹមថ្នាក់ទី 12 ហ្នឹង?

ខបានត្រឹមហ្នឹងសង្គ្រាមទៅ។

ក៖សង្គ្រាមមកតែម្ដង?ខ៖ចា៎!!ក៖ហើយអញ្ចឹងអ្នកមីងមានអាយុប៉ុន្មានពេលហ្នឹងពេលរៀន?

ខ៖ខ្ទង់អាយុប្រហែលជា 20 ជាងចូល30ហើយ 30ជាង។

ក៖20 ជាងចូល30។

ខ៖បានរដ្ឋប្រហារទៅបានឈប់រៀនទៅ។

ក៖ចា៎អញ្ចឹងចង់សួរអ្នកមីងអំពីជីវិតរៀបការបន្តិចហើយអ្នកមីងបានជួបលោកពូពេលណាដែរ?

ខ៖ជំនាន់ហ្នឹងខ្ញុំអត់ដែលបានស្គាល់គ្នា ជំនាន់ហ្នឹងកាលជំនាន់ 79ហេ៎!!ជិតបែកហើយហ្នឹងកាលហ្នឹងមានសមាគមគេសមាគមនារីយុវជនហ្នឹងណាស់!!អង្គការហៅមកជប់លៀងកន្លែងឃុំចឹងទៅមាននារីយុវជនហ្នឹងមកគាត់ឃើញឃើញខ្ញុំហ្នឹងខ្ញុំអត់ដែលឃើញគាត់ហើយគាត់ស្គាល់ខ្ញុំ។

ក៖ពេលហ្នឹងបែកប៉ុលពតហើយ?

ខ៖ប៉ុល ពតបែកហើយ!!បែកអាពតហើយជំនាន់យើងផុតគ្រោះអស់ហើយ។

ក៖ផុតគ្រោះអស់ហើយ!!

ខ៖ចា៎!!តែគ្រាន់វាមិនទាន់បានជឿនលឿនដូចឥឡូវ ទេណាស់!!ភ្លេងក៏អត់មេក្រូក៏អត់ភ្នួងក៏អត់ដែរអត់មានស្អីទេមានតែស្បែកជើងខ្មៅកូនក្រមុំអាវខ្មៅ។

ក៖ហ្ហ៎ !!ចប់ប៉ុណ្ណឹងភ្លាមមានតែអាវខ្មៅ?

ខ៖ចា៎អាវខ្មៅនិងស្បែកជើងកង់ឡានទេកូនក្រមុំកូនកំលោះ។

ក៖អូ៎អញ្ចឹងគ្រាន់តែចប់ភ្លេងការភ្លាមដែរ?

ខ៖ចា៎ចប់បានមួយឆ្នាំតែយើងអត់ទាន់មានអីអត់ទេមិនទាន់មានភ្នួងមិនទាន់មានមេក្រូមិនទាន់មានអីទេភ្លេងសាសវិញវ៉ៃធុងសាំងទៅមួយយប់ទល់ភ្លឺអត់ទាន់មានដូចឥឡូវទេអកកាដង់អីបាសអីឥឡូវអត់មានទេមានតែអាហ្នឹងក្រណាស់វេទនាណាស់ កូនក្រមុំកូនកំលោះមានអាចារ្យគ្រាន់តែមានអាចារ្យហើយភ្លេងខ្មែរយើងហ្នឹងមិនគ្រប់ផង ជំនាន់ហ្នឹងវាមិនទាន់ជឿនលឿនដូចឥឡូវឥឡូវជឿនលឿន។

ក៖ហើយចឹងចាប់ពីត្រឹមហ្នឹងមកលោកពូក៏ឃើញអ្នកមីងហើយក៏ចូលស្ដីទៅ?ខ៖ចា៎!!ក៖ចូលស្ដីចា៎ហើយអញ្ចឹងស្វាមីរបស់អ្នកមីងឈ្មោះអ្វីដែរ?

ខ៖ឈ្មោះប៉ែនជា។

ក៖ប៉ែន ជា?ខ៖ចា៎!!ក៖ប៉ែន ជា ចា៎ ហើយលោកពូមានអាយុប៉ុន្មានដែរ?

ខ៖គាត់អាយុ58 ប្អូនខ្ញុំមួយឆ្នាំ។

ក៖ 88 ឆ្នាំ។អ្នកមីងចាំថ្ងៃខែឆ្នាំកំណើតគាត់ទទេ?

ខ៖គាត់ឆ្នាំខាលខាល។

ក៖ហ្ហ៎ឆ្នាំខាលហើយគាត់រស់នៅទីនេះជាទីកន្លែងកំណើតរបស់គាត់តែម្តង?

ខ៖នៅតើគាត់នៅទន្លេបាទីហ្នឹង។

ក៖នៅភូមិទន្លេបាទីនេះទេ?ខ៖ចា៎!!ក៖ហើយឥឡូវគាត់នៅជាមួយអ្នកមីងទេ?

ខ៖នៅតើ!!គាត់រកស៊ីចិញ្ចឹមរាល់ថ្ងៃហ្នឹង ។

ក៖ចា៎ចា៎ អញ្ចឹងអ្នកមីងមានរៀបការជាមួយលោកពូហើយមានកូនប៉ុន្មាននាក់ដែរ?

ខ៖ខ្ញុំកូន 7!!

ក៖ចា៎កូន7 នាក់ ហើយអ្នកមីងអាចរៀបរាប់ឈ្មោះពួកគាត់បានទេ?

ខ៖បានតើក្មួយ។

ក៖កូនទីមួយ!!

ខ៖កូនទី 1 ឈ្មោះសោភ័ណ្ឌទីពីរសោភិល ទី 3 សោភាទី 4 ដាំ ទី 5 ស្វិតទី 6 ស្រីពៅទី 7 នាងខាវពៅ។

ក៖ពៅឈ្មោះខាវ?ខ៖ចា៎!!ក៖ថៅឬក៏ខាវ?

ខ៖ខាវ!!

ក៖ខាវ?ខ៖ចា៎!!ក៖ចា៎!!ខ៖ពៅ!!ក៖ពៅគេ!!ចា៎ហើយពួកគាត់មានអាយុប៉ុន្មានដែរ?

ខ៖កូនបងអាយុ៣០ជាងហើយ!!

ក៖ហ្ហ៎កូនបងអាយុ៣០ជាងហើយ!!ខ៖ចា៎!ក៖ចុះបន្ទាប់មកទៀត?

ខ៖បន្ទាប់មកទៀតចង់ចូលចង់តោងហើយចង់ចូល៣០ ៣០ជាងអស់ហើយអាមួយខ្ទង់ 20 ទេ!!២០អាពៅនោះមិនទាន់ដល់មិនទាន់គ្រប់អាយុបោះឆ្នោតផង។

ក៖ចា៎ចុះកូនទី 4 ទី 5?

ខ៖ទី4ទី5 អាយុចូលមក20អស់ហើយ។

ក៖ 20!!20 អស់ហើយចា៎ហើយពួកគាត់ឥឡូវរៀបការអស់ហើយ?

ខ៖ការហើយអស់ហើយនៅតែអានាងខាវពៅគេនោះទេ។

ក៖នៅសល់តែពៅគេហ្នឹង?

ខ៖ចា៎!!ក្រៅពីហ្នឹងការអស់ហើយ។

ក៖ចា៎ហើយគាត់កើតនៅទីនោះដែរ?

ខ៖កើតនៅក្នុងថ្នល់ទក្សិណយើងហ្នឹង!!

ក៖ហ្ហ៎ចា៎!!អញ្ចឹងអញ្ចឹងពួកគាត់សុទ្ធតែរៀបគាត់ទាំងអស់គ្នាហើយអស់ហើយ!!

ខ៖ចា៎ហើយអស់ហើយ។

ក៖ហើយមួយពៅហ្នឹងនៅរៀនទៅ?

ខ៖ពៅឈប់រៀនអស់ហើយ។

ក៖ឈប់រៀនហើយទៅធ្វើការអីដែរ?

ខ៖រៀនរៀនតែវារៀនមិនចូល។

ក៖ហ្ហ៎ចា៎រៀនអត់ចូល!!ខ៖ចា៎!!ក៖ចា៎ហើយងាកទៅអញ្ចឹងអ្នកមីងបានឆ្លងកាត់ចំនួនលន់នល់ដែរ?

ខ៖បាន!!

ក៖ជំនាន់លន់ នល់ហើយនិងជំនាន់ប៉ុលពត?

ខ៖ប៉ុល ពត!!

ក៖ចា៎!!ហើយខ្ញុំចង់សួរអ្នកមីងបន្តិចអំពីស្ថានភាពនៅពេលដែលអ្នកមីងនៅជំនាន់ប៉ុលពតតើអ្នកមីងបានជួបបទពិសោធន៍យ៉ាងម៉េចដែរកាលជំនាន់នោះ?

ខ៖ខ្ញុំសង្គមប៉ុលពតជាកុមាររែកដីជីកព្រែកធ្វើភ្លឺធ្វើប្រឡាយផ្លូវភ្លោះធ្វើអីហ្នឹង មិនដែលបានដេកថ្ងៃមិនដែលបានរៀនសូត្រទេសង្គមហ្នឹងនោះហ្ហ៎!!

ក៖ចា៎ហើយអ្នកមីងជំនាន់ប៉ុលពតនៅជាមួយក្រុមគ្រួសារឬក៏យ៉ាងណាដែរ?

ខ៖នៅកងចល័ត។

ក៖កងចល័ត!!ខ៖ចា៎!!ក៖អត់នៅជាមួយគ្រួសារទេ?

ខ៖គ្រួសារណាគេឱ្យនៅជាមួយអាពតគេអត់អោយនៅជាមួយគ្រួសារទេនៅជាមួយកងចល័តបំបែកពីរម៉ែឪអស់ហើយ។

ក៖ចា៎ហើយកាលហ្នឹងអាយុប្រហែលជា?

ខ៖ខ្ញុំអាយុខ្ទង់ជាង 10 ឆ្នាំជាង។

ក៖ 10ឆ្នាំជាង !!ខ៖ចា៎!!ក៖គេឲ្យធ្វើការអីខ្លះដែរអ្នកមីង?

ខ៖រែកអាចម៌គោរែកដីដំបូក លើកភ្លឺភ្លោះជីកប្រឡាយសព្វគ្រប់អស់ហើយស្គាល់អស់ហើយ។

ក៖ចា៎!!ហើយស្ថានភាពជីវិតយ៉ាងម៉េចដែរអ្នកមីងជំនាន់កាលពេលនោះ?

ខ៖ហូបមិនគ្រប់គ្រាន់ទេជំនាន់ប៉ុលពតនោះ!!ហូបបបររាវៗហើយធ្វើការមួយថ្ងៃវាស់វាស់ល្ងាច គ្មានពេលសម្រាកទេផងនោះ។

ក៖ចា៎ហើយអ្នកមីងមានចងចាំពេលណាដែលអ្នកមីងលំបាកជាងគេនៅក្នុងជីវិតនៅប៉ុល ពតហ្នឹង?

ខ៖សិទ្ធិសេរីភាពគ្មាន ពិបាកជាងគេសិទ្ធិសេរីភាពតែម្តង។

ក៖យ៉ាងម៉េចខ្លះដែរអ្នកមីង?

ខ៖វាមិនបានលេងសើចដូចក្មេងឥឡូវរត់លេងតាមចិត្តណាស់យើងបើកភ្នែកឡើងដឹងតែ ជើងរែក ចបកាប់ទៅការដ្ឋាន !!

ក៖ ការដ្ឋាន!!

ខ៖ចា៎ការដ្ឋានធ្វើការ ទៅទាន់មិនទាន់ម៉ោងមិនទាន់ពេលវេលាឈឺស្កាត់ក៏ដោយគេមិនឱ្យឈប់ទេតែយើងឈប់តែមិនស្រួលគេអត់ឱ្យយើងស៊ីហើយវ៉ៃចោលទៀតសង្គមនោះ!!

ក៖ចា៎ ហ្ហ៎សាហាវណាស់មីង។

ខ៖ចា៎មិនមែនដូចយើងឥឡូវទេ!!ក្មេងដូចឥឡូវធ្វើអីតាមចិត្តនិយាយអត់ស្តាប់ម៉ែស្ដាប់ឪងាប់ខ្ទេចអស់ហើយ!!មិនមែនដូចជាក្មេងឥឡូវត្រូវសប្បាយសប្បាយទៅដេញកាប់គ្នាកាប់ទៅត្រូវវ៉ៃគ្នាវ៉ៃទៅអញញ្ចឹងណាស់ ហ៊ីអាពតវ៉ៃងាប់អស់ កាប់ចាក់ចោលអស់ហើយមិនបាននៅអញ្ចេះទេ!!មកលេងម៉ែម្ដងម្ដងទាល់តែលួច លួចមកគេដេញគេហៅគេចាប់យកកសាងបាយគេអត់ឲ្យស៊ីទេសង្គមអាពត!!ក្មួយឯងក៏ទាន់ដែរអី?ក៖ចា៎??ខ៖ទាន់ដែរអត់?

ក៖អត់ទេខ្ញុំក្មេងជំនាន់ក្រោយម្ដាយខ្ញុំទាន់។

ខ៖វេទនាណាស់ វេទនាខ្ញុំថាវេទនា មិនមែនទេ!!

ក៖ហើយមីងកងចល័តហ្និងដូររហូត?ខ៖ចា៎!!ក៖ដូរពីកន្លែងមួយទៅកន្លែងមួយ?

ខ៖ចា៎!!ដូរពីការដ្ឋានហ្នឹងហើយនៅពីហ្នឹងទៅទៀត!!ក៖ចា៎!!ខ៖ការដ្ឋានហ្នឹងហើយនៅពីខាងហ្នឹងទៅការដ្ឋានមួយទៀត គេអត់ឱ្យយើងទំនេរតែម្ដងហ្នឹងណាស់។

ក៖ហើយអញ្ចឹងនៅជំនាន់ហ្នឹងអ្នកមីងអត់ទៅកន្លែងណាផ្សេងខេត្តហ្នឹងក្រៅពីខេត្តហ្នឹងទេហេ៎?

ខ៖អត់ទេនៅតែខេត្តតាកែវយើងទេ!!

ក៖អញ្ចឹងអត់បានគេជម្លៀសទៅកន្លែងណាផ្សេងទៀតទេ?

ខ៖អត់បានទេ ហើយដល់ប្តីខ្ញុំគេយកទៅដាក់ឃុំនៅជ្រៃព្នៅ ហ្នឹងអាពតគេថាដាក់គុកហើយហ្នឹងណាស់ហ្នឹងប្ដីខ្ញុំគាត់ទាំងគ្រួសារគាត់ បានរំដោះមកហ្នឹងបានរួចហ្នឹង នៅតែប៉ុន្មានខែទៀតស្លាប់ហើយគេយកវ៉ៃចោល។

ក៖ហ្ហ៎គាត់ប៊ិសស្លាប់ដែរ?ខ៖ចា៎!!ក៖គាត់ប្រាប់អ្នកមីង?

ខ៖គាត់ដូចថាដល់កំណត់ថាគេវ៉ៃចោរហ្នឹងមួយគ្រួសារគាត់ហ្នឹងណាស់ សង្គមប៉ុលពតអ្នកដែលជាប់ជ្រៃព្នៅឪព្នៅប៉ុន្មាន ហ្នឹងគេហៅគុកជិតដល់កំណត់វ៉ៃហើយប៉ុន្តែទទួលរំដោះទាន់!!

ក៖ហ្ហ៎រំដោះទាន់មីងហ្នឹងចឹងអ្នកមីង!!

ខ៖ចា៎!!កុំអីមិនបានរស់ទេ ស្លាប់បាត់ហើយ។

ក៖មិនបានរស់ទេ!!

ខ៖ចា៎ មិនបានសប្បាយទេស្លាប់អស់ហើយតែដោយអង្គការយើងគេរំដោះទាន់អញ្ចឹងទៅក៏បានរស់មកក៏បានជម្លៀសមកមកស្រុកមកទេសមក!!ឈឺចាប់ណាស់!!

ក៖ចា៎!!អញ្ចឹងកាលនៅជំនាន់ប៉ុលពតហ្និងអ្នកមីងមានមិត្តភក្តិឬក៏អត់?

ខ៖មិត្តភក្កិមានដែរតែស្លាប់អស់ហើយ។

ក៖ស្លាប់អស់ហើយអត់មានអ្នកណាគេសល់រស់អីម្នាក់អីទេអញ្ចឹង?

ខ៖អត់ទេអត់មានទេ។

ក៖អ៊ីចឹងអត់មានមិត្តភក្តិណាស់សល់ពីជំនាន់ប៉ុល ពតមកជួបគ្នា?

ខ៖អត់អាលីង!!ស្លាប់ទាំងអស់ក្មួយអើយចាប់វ៉ៃស្រស់ស្រស់តែម្ដងហ្នឹងបើបងប្រុសខ្ញុំណាស់ជីដូនមួយហ្នឹងមកពីធ្វើការមិនទាន់បានបាយហូបផងគេហៅឈ្មោះទៅវ៉ៃចោលគេដាក់រទេះសេះអូនអើយគេចាប់ចងស្លាបសេកដាក់ក្រវត្តលើរទេះសេះ ដាក់ទៅបាត់!!ហើយយើងកុំយំកុំតាមកុំថាស្គាល់បើថាស្គាល់តាមគ្នាឥឡូវហើយ!!អញ្ចឹងសុខចិត្តសម្រក់ទឹកភ្នែកដើរចេញទៅអត់មើលទេអត់ហ៊ានមើលអាណិត។

ក៖ចា៎អញ្ចឹងអ្នកមីងអ្នកមីងអញ្ចឹងពេលហ្នឹងអត់បាននៅជាមួយក្រុមគ្រួសារអីទេទាំងអស់?

ខ៖អត់ទេ។

ក៖នៅតែឯង??ខ៖ចា៎!!ក៖នៅជាមួយអ្នកផ្សេង?

ខ៖នៅជាមួយក្នុងកងចល័ត។

ក៖កងចល័តចា៎!!ម្ដាយក៏នៅផ្សេងដែរ?

ខ៖ម៉ែនៅភូមិទៅខ្ញុំនៅដើរតាមកងចល័ត។

ក៖ចុះលោកតាលោកយាយរបស់អ្នកមីងនៅពេលដែលជំំនាន់ប៉ុលពតគាត់ស្លាប់នៅជំនាន់ប៉ុលពតឬក៏ចប់ជំនាន់ប៉ុល ពតហើយ?

ខ៖គាត់ស្លាប់ហើយ។

ក៖គាត់ស្លាប់មុនជំនាន់ប៉ុលពតទៀតឬក៏អី?

ខ៖ស្លាប់ជំនាន់យើងបែកបាន 3 ឆ្នាំ។

ក៖តាយាយណាស់?

ខ៖ចា៎ គាត់ដល់អាយុគាត់ចាស់ហើយ!!

ក៖ចា៎ចា៎អ៊ីចឹងអ្នកមីងស្គាល់តាយាយទួតទេ?ចាំឈ្មោះ!!

ខ៖ខ្ញុំកើតអត់ទាន់ទេ។

ក៖ចាំឈ្មោះគាត់ទេធ្លាប់ឮស្អីពីគាត់អត់?

ខ៖គាត់ស្គាល់តែ គាត់ហៅតែថាតាសូត្រយាយសូត្រតាវ៉ាង។

ក៖តាបាង?

ខ៖តាប៉ាង។

ក៖តាប៉ាងយាយសូត្រ?ខ៖ចា៎!!!ក៖ហ្និងយាយទួតតាទួត?

ខ៖ចា៎ចា៎តែអត់ស្គាល់មុខទេឮតែឈ្មោះទេ។

ក៖ចា៎ប្រហែលជាគាត់អាយុប៉ុន្មានដែរ?

ខ៖ខ្ញុំម៉េចស្គាល់ក្មួយ!!ក៖ចា៎!!តែមុខមិនស្គាល់ផងមិនដឹង!!

ក៖ចា៎អរគុណអ្នកមីង ចា៎!!

ខ៖ចាស់ពីដើមគាត់អាយុវែងវែងណាស់។

ក៖ចា៎អញ្ចឹងពីស្ថានភាពស្ថានភាពជីវិតអ្នកមីងអ្នកមីធ្លាប់ធ្វើស្រែចម្ការដែរ?

ខ៖ធ្វើក្មួយ។

ក៖ធ្វើរហូតដែរអ្នកមីង!!

ខ៖តាំងពីកើតមកធ្វើការស្រែចម្ការទេអត់មានធ្វើអីខុសពីហ្នឹងទេ ដកស្ទូងអញ្ចឹង ដាំឪឡឹក។

ក៖ចា៎អញ្ចឹងមកស្ថានភាពបច្ចុប្បន្នជីវិតអ្នកមីងនៅពេលបែកប៉ុលពតរៀបការជាមួយពូហើយមានស្ថានភាពជីវិតបែបណាដែរ?

ខ៖វាធូរធាចេះតែនាំគ្នារកស៊ីអញ្ចឹងទៅមានកូនមានចៅ!!

ក៖ចា៎មានកូនមានចៅ!!

ខ៖បានទៅរកស៊ីយើងមានសិទ្ធិពេញលេញវិញហ្នឹងណាស់!!វាមិនដូចជាគាបសង្កត់ដូចជំនាន់ប៉ុលពតទេសម័យឥឡូវយើងរកអីបានរកទៅធ្វើអីបានធ្វើទៅជារឿងរបស់យើងសិទ្ធិរបស់យើង ហើយអាពតចង់ស៊ីត្រីត្រីគារនឹងជើង ស៊ីទាល់តែលួច លួចគេទាន់ទៀតថាឲ្យទៀត!!!ចុះឥឡូវសម័យឥឡូវចង់ធ្វើអីធ្វើទៅចឹងអីចង់ស៊ីអីស៊ីទៅតាមចិត្ត ក្មេងឥឡូវកើតសំណាងណាស់ ជំនាន់ក្មេងដូចជាខ្ញុំយ៉ាប់ណាស់វេទនា អត់បានសប្បាយទេហើយក្មេងក្មេងឥឡូវគេធូរធារបានរៀនសូត្រអញ្ចឹងបានខ្ញុំសង្ឃឹមកូន រាល់ថ្ងៃហ្នឹងខ្ញុំស្អប់ឲ្យរៀនសូត្រវាអត់រៀនវាចេះតែនាំគ្នាប្រលែងគ្នាគេចតែសាលាអត់ចេះ ឥឡូវបានចៅចៅឥឡូវប្រដៅរាល់ថ្ងៃឲ្យខំរៀន អត់មានអីជាងតំរិះវិជ្ជាយើងទេ!!វាអត់ ចេះតែគេចសាលាអញ្ចឹងទៅអត់រៀនអត់សូត្រចឹងទៅវាលេងសប្បាយលេងវាអត់នឹកឃើញសាលា ខ្ញុំស្ដីអោយវា វាតមាត់រាល់ថ្ងៃខឹង ដឹងស្អីទេម៉ែវាដឹងហើយ ថាអើដឹងហើយង៉ែងចាំមើលល្ងង់ដូចអញអញ្ចឹង។

ក៖អ្នកមីងស្រលាញ់ការរៀនសូត្រ?

ខ៖ចា៎ ខ្ញុំចង់ឲ្យកូនចៅរៀនសូត្រតែខ្ញុំពីដើមខ្ញុំមិនបានរៀនហើយខ្ញុំវាល្ងង់ហើយធ្វើម៉េចចង់អោយកូនខ្ញុំវាចេះនឹងគេ។

ក៖ចា៎អញ្ចឹងពួកគាត់អញ្ចឹងនៅរៀនតែមួយទេឬក៏រៀនទាំងអស់គ្នា?ឈប់រៀនទាំងអស់គ្នា?

ខ៖ឈប់អស់ហើយកូនខ្ញុំនោះនៅតែចៅចៅស្រករក្រោយវាទៅរៀន អាហ្នឹងកូនកូនឈប់ហើយម្នាក់កូនបីបួនប្រាំអស់ហើយ។

ក៖ចា៎អញ្ចឹងបន្ទាប់ពីអ្នកមីងរៀបការហើយជីវិតអ្នកមីងចាប់ផ្តើមប្រសើរឡើងរហូតមក?

ខ៖ចា៎អត់អីទេបានសប្បាយចិត្ដ។

ក៖លោកពូគាត់ខំប្រឹងដើម្បីក្រុមគ្រួសារអញ្ចឹងហើយលោកពូគាត់ធ្វើការអ្វីដែរអ្នកមីង?

ខ៖គាត់រាល់ថ្ងៃគាត់ធ្វើជាងរត់ម៉ូតូឌុបធ្វើអីអញ្ចឹងក្មួយ ទាក់ម៉ូយដាក់គ្រែទឹកអីអញ្ចឹងទៅ បានមួយថ្ងៃហូបមួយថ្ងៃ រកតែម្នាក់ឯងហើយដូចខ្ញុំអញ្ចឹងខ្ញុំទៅរកឯណាកើតប៉ុន្តែឃ្លាន អង្គុយឃ្លាន ធ្វើមិនកើតប៉ុន្តែនិយាយពីស៊ី ។

ក៖ហើយគាត់មានធ្វើការអ្វីផ្សេងដែរឬក៏អត់?

ខ៖អត់ទេអត់ធ្វើអីផង!!!ហើយអ្នកមីងនៅពេលដែលបែកប៉ុល ពតហ្នឹងមានធ្វើការអីដែរ?ខ្ញុំអត់ធ្វើអីផងជំនាន់ហ្នឹងមិនទាន់មានការងារអីធ្វើទេ មិនដូចឥឡូវទេមិនទាន់មានរោងចក្រមិនទាន់មានអីទេជំនាន់ហ្នឹងនោះធ្វើតែស្រែចំការហ្នឹងពូក៏ដូចខ្ញុំខ្ញុំក៏ដូចពូដែរ មិនមានរោងចក្រណាមិនដូចឥឡូវទេ។

ក៖ចា៎អញ្ចឹងធ្វើទៅស្រែចំការទេ?ខ៖ចា៎!!ក៖ចា៎ចុះស្ថានភាពបច្ចុប្បន្នហូបចុកចឹងម៉េចដែររស់នៅយ៉ាងម៉េចដែរអ្នកមីង?

ខ៖អត់អីទេ!!

ក៖អត់អីទេ!!

ខ៖គ្រាន់បានមើលទប់ទល់ តែយើងវាកូនច្រើនវាកូនច្រើនវាការច្រើនវារីងដែរណាស់ក្មួយរីងពីខ្លួនតែម្តង ហើយឥឡូវបានពីរនាក់ធ្វើរោងចក្របានអាពៅនឹងមីមួយមានប្ដីបន្ទាប់ទី 9 វាជួយយើងធ្វើទាំងប្ដីទាំងប្រពន្ធ។

ក៖ចា៎គាត់នៅជាមួយអ្នកមីងទាំងអស់គ្នា?

ខ៖នៅជាមួយខ្ញុំ តែកាលខ្ញុំការវានោះយើងជំពាក់គេតែរាល់ថ្ងៃបានវាទុកសងគេសងខ្លះហូបខ្លះអញ្ចឹងទៅ!!បានពីរនាក់ ហ្នឹងហើយហើយប្ដីខ្ញុំរកហ្នឹងមក។

ក៖ចា៎គាត់ជាអ្នកទំនុកបំរុងក្រុមគ្រួសារ។ហើយអ្នកមីងចាប់ផ្ដើមឈឺតាំងពីពេលណាមកដែរ?

ខ៖ខ្ញុំឈឺតាំងពីខ្ញុំអាយុ ប៉ុន្មាន!!ភ្លេចឆ្នាំភ្លេចបាត់ហើយ។

ក៖ខ្ទង់ប្រហែលប៉ុន្មានឆ្នាំហើយអ្នកមីងប្រហែលមើល!!

ខ៖ខ្ទង់ប្រហែលជា 8 ឆ្នាំហើយ។

ក៖អូ៎ 7 8 ឆ្នាំយូរដែរហើយ!!

ខ៖ចា៎យូរហើយគេចង់ដើរចោលហើយហើយយូរពេក។

ក៖ហើយធ្វើអីបានខ្លះនៅពេលដែលឈឺអញ្ចឹង?

ខ៖មានធ្វើអីកើតក្មួយនៅទៅលើគ្រែដេកអង្គុយជួនកាលគេឲ្យមើលចៅជួនកាលកំពុងតែដើរអញ្ចឹងហិណេះបានតែមាត់ទេ!!បានតែស្រែកវែសវូសៗទេ។

ក៖ហើយមូលហេតុអីបានឈឺ ដំបូងចាប់ផ្តើមវាឈឺអីដែរបានចាប់ផ្តើមឈឺ?

ខ៖អត់ដែលឈឺអីសោះក្មួយ ចាប់ផ្ដើមដំបូងរោយដៃរោយជើងដួលតែម្ដង!!ទន់ទៅទន់ទៅតែម្ដង។

ក៖ដួលធ្លាប់ដួលដែរ?

ខ៖ចា៎តែគ្រាន់ថាវាទន់យើងតោងពាងងូតទឹកងូតទឹកហើយវាទន់ទន់តោងពាង បានដួលងាប់បាត់ហើយប៉ុន្តែទន់ទៅទន់ទៅ។

ក៖អ្នកមីងអត់មានលើសឈាមឬក៏ជំងឺអីផ្សេងទេ?

ខ៖អត់មានអីទេ។

ក៖ទន់តែម្តង?

ខ៖ចា៎!!ធ្លាប់លើសឈាមដល់តែដួលចឹងសន្លាប់ទៅទៅពេទ្យពេទ្យគេថាយើងលើសឈាម ហើយបើចាស់ពីដើមគេថាខ្មោចវ៉ៃ គេសម័យឥឡូវគេថាលើសឈាមទៅដល់ពេទ្យហ្និងពេទ្យគេមើលអស់ចិត្តទៅគេឲ្យមកផ្ទះវិញគេថាមើលមិនជាទេយកទៅផ្ទះទៅក្រែងលោបានធម៌អាថ៌ យកមកផ្ទះខ្ញុំធ្វើរោងធ្វើអីចាំដល់តែធ្វើរោងធ្វើអីចាំទៅបានរើររោងចោល!!

ក៖ហ្ហ៎គេធ្វើរោងចាំបុណ្យមែន?

ខ៖ចា៎រោង ដឹងខ្លួនហ្នឹងមកដូង គមនៅចុងជើងទៅ!!

ក៖អញ្ចឹងពេលឈឺហ្នឹងគេរៀបចំរោង?ខ៖ចា៎!!ក៖គេរៀបចំរោងនឹងធ្វើអីដែរ?

ខ៖រៀបចំរោងតែយើងអត់ជាវាស្លាប់ហើមបន្តិចហៅអាចារ្យហើយអីយកខ្មួសយកអីចាំ!!សូត្រមន្តសូត្រអីធ្វើសង្ឃទានសង្ឃអីបានរស់វិញមកវិញមក តែគ្រាន់ថាដើរវាមិនរួច។

ក៖ដើរអត់រួចគ្រាន់នៅឈឺ ចុះជំងឺហ្នឹងគេហៅជំងឺអីដែរអ្នកមីង?

ខ៖ជំងឺលើសឈាម។

ក៖លើសឈាម!!ខ៖ចា៎!!ក៖ស្លាប់មួយចំហៀងខ្លួន។

ខ៖ស្លាប់មួយចំហៀងខ្លួន យើងវាលើសឈាម!!

ក៖ចា៎ តែអ្នកមីងមានពិបាកក្នុងខ្លួនឬក៏យ៉ាងម៉េចដែរនៅពេលដែលឈឺអញ្ចឹង?

ខ៖ជួនកាលថប់ថប់ដង្ហើម ដង្ហើមយើងថប់ថប់!!រាងថប់ថប់ដង្ហើមយើងមិនចង់ដល់គ្នា អញ្ចឹងណាស់!!

ក៖អញ្ចឹងចង់សួរអ្នកមីងបន្តិច ទាក់ទងទៅនឹងអ្នកមីងចងចាំអ្វីជាងគេដូចថាអនុស្សាវរីយ៍ជាមួយក្រុមគ្រួសារអញ្ចឹងណាស់?

ខ៖គ្រួសារខ្ញុំនេះហេ៎?ក៖ចា៎!!ខ៖វាដូចថាយើងអញ្ចឹងគាត់លើកចុះលើកឡើងបត់ជើងបត់ដៃអីអ៊ីចឹងទៅ ហើយនេះដែរ!!ហើយគាត់អត់មានអ្នកណា ឆ្វេងសាំ្តណាចោលយើងដែរគាត់នៅមើលថែយើង។

ក៖គាត់មើលថែអ្នកមីង?

ខ៖ចា៎ ទោះបីអាក្រក់ល្អប៉ុនណាក៏គាត់នៅមិនចោលយើងដែរ ទៅណាឆ្ងាយក៏នៅតែរកប្រពន្ធរកប្រពន្ធវិញ ខ្ញុំខឹងម្ដងម្ដងថាឲ្យដូចស្អីអញ្ចឹង។

ក៖ចា៎អញ្ចឹងខ្ញុំនឹងធ្វើការឈប់សម្ភាសន៍ តែអ្នកមីងចង់បន្ថែមអ្វីឬក៏ចង់មានអីចង់ចែកចាយអ្វីក៏និយាយអ្វីបន្ថែមទៀតឬក៏អត់?

ខ៖និយាយអីក្មួយ មិនសូវប្រសប់ទេ អត់សូវចាំ!!

ក៖ចា៎អញ្ចឹងអ្នកមីងចង់ផ្ដាំផ្ញើទៅកូនចៅជំនាន់ក្រោយយ៉ាងម៉េចដែរអ្នកមីង ដូចជាការឲ្យពួកគេខំរៀនឬក៏ខំធ្វើការយ៉ាងម៉េចធ្វើខ្លួនយ៉ាងម៉េច ដូចថាចង់មានអីផ្ដែផ្ដាំ?

ខ៖ផ្ដែផ្ដាំអោយក្មួយក្មួយទាំងអស់ឲ្យខំរៀនសូត្រហើយហ្នឹងធ្វើខ្លួនឲ្យល្អទាន់សម័យបច្ចុប្បន្នយើងកុំធ្វើអាក្រក់ដូចជក់ញៀនជក់អីបោះបង់ចោលទៅកុំប្រព្រឹត្តអាហ្នឹង ហ្នឹងវាមិនល្អទេមានតែប៉ុណ្ណឹងទេ។

ក៖ចា៎ចា៎អញ្ចឹងអរគុណច្រើនអ្នកមីងខ្ញុំអរគុណច្រើនអ្នកមីងយ៉ាងខ្លាំងដែលបានអនុញ្ញាតឱ្យក្មួយសម្ភាសន៍អ្នកមីងថ្ងៃហ្នឹងហើយខ្ញុំនឹងទុកបញ្ជីប្រវត្តិរបស់អ្នកមីងហ្នឹងមិនឲ្យបាត់បង់។

ខ៖មិនសូវបានសំដី!!

ក៖នឹងទុកឲ្យកូនចៅអ្នកមីងជំនាន់ក្រោយពួកគាត់អាចដឹង។

ខ៖ដូចថាយើងវាល្ងង់ យើងមិនសូវមានបញ្ញាអីនិយាយល្ងង់។

ក៖អត់ទេអ្នកមីងនិយាយបានល្អណាស់ !!អញ្ចឹង!!

ខ៖ល្អ !!មិនសូវចេះរៀបពាក្យ!!

ក៖អញ្ចឹងសូមអរគុណអ្នកមីង!!ខ៖ចា៎ចា៎!!ក៖សូមជំរាបលាអ្នកមីងដែរ!!ខ៖ចា៎!!ក៖ចា៎អរគុណច្រើន។